  Майя Бывальцева Юрий Гагаринлы синпелет пуктозы Ижкарысь Горький урамын. Со Ижысь мотозаводлэсь интывылзэ чебертоз. Историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешонэзлэн йылпумъянъёсыз вылэ чӧлскыса, 29-тӥ южтолэзе со сярысь ивортэ кар администраци. Синпелетэз пуктыны чакламын 2016-тӥ арын. Нырысетӥ адямилэн Инсьӧры лобӟемез дырысен туэ 12-тӥ оштолэзе 55 ар тырме. Синпелетэз Ижысь мотозаводлэн нтывылаз пуктон пумысен куронэн ӧрие вазиськиз предприятилэн кивалтӥсез, Удмуртиысь Кун Кенешлэн азьвыл депутатэз Геннадий Кудрявцев. Сыӵе ӵектонлэн мугез валамон: предприяти трос лэсьтӥз кунысь космонавтикаез азинтон понна. Гагаринлы синпелет «Аксион» стелаен огъя композиция кылдытоз. «Ижевский мотозавод «Аксион-холдинг» огазеяськон палась «Горький нимо гужем сад» дугдылонни выжтэмын луоз», — ивортэ кар администраци. Тодэ вайытом, Юрий Гагаринлы синпелет пуктон сярысь малпан кылдӥз 2014-тӥ арын. Соку кар ӧри вуоно памятниклы инты бырйиз — Гагарин урамын чугун сюрес вокзаллэсь интывылзэ. Тегъёс: Ижкар Аксион синпелет ЮрийГагарин  